ঐতিহাসিক ৭ই মার্চ উপলক্ষে আওয়ামী লীগের জনসভায় লাখ লাখ জনতার স্বতঃস্ফূর্ত উপস্থিতিতে যেন ১৯৭১ সালের ৭ই মার্চের মুক্তিযুদ্ধের অবিনাশী চেতনা আবার সোহওয়ার্দী উদ্যানে ফিরে আসে। জনসভা পরিণত হয় জনসমুদ্রে। প্রধানমন্ত্রী শেখ হাসিনা সাম্প্রদায়িক অপশক্তি যাতে আর কখনো ক্ষমতায় আসতে না পারে বলায় বিএনপির নেতাদের অন্তর্জ্বালার কারণ জানতে চেয়ে ওবায়দুল কাদের বলেন, প্রধানমন্ত্রী শেখ হাসিনা ঐতিহাসিক ৭ মার্চ উপলক্ষে দেয়া ভাষণে কোন রাজনৈতিক দলকে আক্রমণ করে কথা বলেননি। আগামীতে মুক্তিযুদ্ধের চেতনাবিরোধী কোন সাম্প্রদায়িক শক্তি যাতে ক্ষমতায় আসতে না পারে জনগণের প্রতি তিনি সে আহবান জানিয়েছেন। এতে কারো কোন অন্তর্জ্বালার কারণ নেই। কিন্তু বিএনপির নেতারা এতে কেন কষ্ট পেলেন তা আমরা জানতে চাই।